Pa help glo seun se aanvaller doodslaanArgieffoto: SAPD/Facebook Die pa van ŉ tienerseun verskyn Donderdag in die George-landdroshof in die Wes-Kaap nadat hy glo vroeër vandeesweek ŉ man, wat vermoedelik sy seun beroof en met ŉ mes gesteek het, help doodslaan het. Kapt. Malcolm Pojie, woordvoerder van die Suid-Kaapse polisie, het aan Maroela Media gesê die 14-jarige seun was Dinsdagoggend omstreeks 06:00 op pad skool toe, toe ŉ 31-jarige man, wat hy ken, hom by die voetgangerbrug oor die N2-snelweg in George genader het. “Die man het die seun voorgekeer en met ŉ mes aan die linkerkant van sy bors gesteek, waarna hy sy tablet-rekenaar gegryp en gevlug het,” het Pojie gesê. Die seun is deur ŉ omstander na sy ouers geneem. Die polisie het ook by die ouerhuis opgedaag, maar die pa wou glo aanvanklik nie ŉ saak teen die verdagte aanhangig maak nie, aangesien hulle glo die man ken. “Die polisie is 08:00 weer na ŉ toneel ontbied, waar die einste verdagte in Rosedale bewusteloos in die pad gelê het. ŉ Groep ontstoke inwoners het hom omring. Die man is in ŉ bedenklike toestand na ŉ hospitaal geneem, waar hy later aan sy beserings beswyk het.” Pojie het gesê twee mans, waaronder die tiener se pa, is op die toneel in hegtenis geneem op aanklag van poging tot moord. Die aanklag is later die dag na moord verander toe die verdagte dood is. Pojie het gesê die tienerseun se gesin het later ŉ aanklag van roof aanhangig gemaak. Die seun is ná die aanval na ŉ hospitaal geneem vir behandeling en is reeds ontslaan. Pojie het ŉ beroep op die publiek gedoen om nie reg in eie hande te neem nie. “Dit help nie om kwaad met kwaad te vergeld nie. Meld die saak by die polisie aan en laat hulle toe om hul werk te doen om skuldiges aan te keer sodat reg kan geskied. Anders eindig ŉ mens self in die beskuldigdebank,” het hy gewaarsku.